Билдәле ғалим Ғиниәтулла Сафиулла улы Ҡунафин менән әңгәмә "Ағиҙел" журналының 10-сы һанында баҫылып сыҡты. Үҙе әйтмешләй, осраҡлыҡ арҡаһында яҙмышын филология менән бәйләмәһә, фән докторы Ғиниәтулла Сафиулла улы Ҡунафин, моғайын да, рәссам йә архитектор йә тарихсы булып китер ине. “Математик йә йырсы булыр тип тә юраусылар булды, ә бына бейергә өйрәтә алманылар мине, нимәнимә, һаман да килештереп тыпырлата белмәйем”, – ти үҙе. Музыкаға ғына түгел, һәр кемдең көйөнә лә бейеп бармаған, дөрөҫлөк, ғәҙеллек тигәндә гелән һүҙен ярып әйткән, принципиаль, ғәҙел, ғәжәйеп егәрле һәм тәрән фекерле, ғилми хеҙмәттәре арҡылы XIX – XX быуат башы башҡорт әҙәбиәте панорамаһын бөгөнгө һәм киләсәк быуындарға тулыһынса күҙалларға мөмкинлек биргән арҙаҡлы шәхес тип беләбеҙ уны. Ә күпме ижадсыларыбыҙҙың халыҡ хәтерендә генә һаҡланған йә иһә төрлө сәбәптәр арҡаһында тарих тирмәне туҙандай туҙҙырып, бөтөнләй тиерлек онотторған исем-аттарын, хеҙмәттәрен халыҡҡа ҡайтарып, яҙмаларын табып теүәлләп, ижад емештәрен бөртөкләп йыйып өйрәнеп кире милләтебеҙҙең рухи даирәһенә ҡайтарҙы ул. Ғалимға шуның өсөн генә лә сикһеҙ рәхмәтле булырға тейешбеҙ ҙә! Олуғ ғалимыбыҙҙың ғилми эшмәкәрлеге, халҡыбыҙ алдында күрһәткән хеҙмәттәре хаҡында матбуғатта мәҡәләләр йыш баҫылып тора. Бөгөн иһә, Ғиниәтулла Сафиулла улының 75 йыллыҡ юбилейы уңайынан иғтибарҙы уның шәхесенә йүнәлтеп, әҙәбиәт ғилеме белгесен тормош иптәше Гөлнур ханым менән йәнәш ултыртып, уларҙың ғаилә тарихы, тотҡан тормош ҡиммәттәре һәм донъяла булып ятҡан хәл-ваҡиғаларға ҡарата фекерҙәрен һорашып белешергә ниәтләнек.